ອົບພະຍົບ ພວມຍ່າງຕາມທາງ ມຸ່ງໜ້າໄປສູ່ ນະຄອນຫຼວງ ອອສເຕຣຍ
ໃນຂະນະທີ່ລົດໄຟ ໂຈະບໍລິການຊົ່ວຄາວ ພວກອົບພະຍົບ ຫຼາຍໆພັນຄົນ ພາກັນຍ່າງ ແຕ່ຊາຍແດນຮັງກາຣີ ໄປຫານະຄອນຫຼວງວຽນນາ ທີ່ໄກ 60 ກິໂລແມັດ.
ພວກອົບພະຍົບຫຼາຍພັນຄົນກຳລັງຍ່າງມຸ່ງໜ້າໄປຍັງນະຄອນ ວຽນນາຈາກຊາຍແດນອອສເຕຣຍທີ່ຕິດກັບຮັງກາຣີໃນຂະນະ ທີ່ລົດໄຟເຊື່ອມຕໍ່ກັບນະຄອນຫຼວງ ຂອງອອສເຕຣຍ ຍັງສືບຕໍ່ ຢຸດໃຫ້ບໍລິການເປັນການຊົ່ວຄາວ ເຈົ້າໜ້າທີ່ເວົ້າວ່າ ຕົນບໍ່ສາມາດຮັບມືກັບຝູງຊົນ ເປັນຈຳນວນ ຫຼວງຫຼາຍທີ່ຕ້ອງການຢາກຂຶ້ນລົດໄຟເພື່ອເດີນທາງໃນໄລຍະ 60 ຫຼັກກິໂລແມັດໄປຍັງນະຄອນຫຼວງຂອງປະເທດ ທາງຫຼວງສາຍ A4 ຂອງອອສເຕຣຍກໍໄດ້ປິດລົງບໍ່ໃຫ້ລົດແລ່ນ ໄປມາ ເພື່ອເປີດທາງໃຫ້ພວກອົບພະຍົບ ທີ່ພາກັນລັ່ງໄຫຼເປັນ ສາຍຍາວຢຽດໄປຍັງນະຄອນຫຼວງວຽນນາເພື່ອຂໍລີ້ໄພຢູ່ອອສເຕຣຍ ຫລືບໍ່ກໍຂໍເດີນທາງຕໍ່ ໄປຍັງເຢຍຣະມັນ ຂະນະດຽວກັນ ຕຳຫຼວງຮັງກາຣີ ກໍເລີ້ມທຳການສືບສວນຫລັງຈາກວີດີໂອທາງອິນເຕີແນັດ ອ້າງວ່າ ຕຳຫຼວດທີ່ສູນອົບພະຍົບແຫ່ງນຶ່ງ ພາກັນໃສ່ໜ້າກາກຂະນະທີ່ພວກເຂົາເຈົ້າໂຍນ ຫໍ່ອາຫານແຊນວິສໃຫ້ພວກອົບພະຍົບ ຮັງກາຣີໄດ້ຖືກຕຳໜິຕິຕຽນຢ່າງກວ້າງຂວາງກ່ຽວກັບການປະຕິບັດຕໍ່ພວກອົບພະຍົບເມື່ອ ປຽບທຽບໃສ່ການຕ້ອນຮັບທີ່ອົບອຸ່ນກວ່າ ຈາກເຢຍຣະມັນແລະອອສເຕຣຍ ໃນຖານະທີ່ ເປັນປະເທດຕັ້ງຢູ່ທາງກ້ຳຕາເວັນອອກສຸດຂອງສະຫະພາບຢູໂຣບ ຮັງກາຣີ ຈຶ່ງເປັນບ່ອນ ຢຸດແວ່ແຫ່ງທຳອິດສຳລັບພວກອົບພະຍົບຈຳນວນຫຼວງຫຼາຍຈາກເຂດທີ່ປະສົບກັບໄພສົງ ຄາມ ເພື່ອຊອກສະແຫວງຫາຊີວິດການເປັນຢູ່ທີ່ດີຂຶ້ນ ໃນປະເທດຢູໂຣບຕາເວັນຕົກ ທີ່ມີ ແຕ່ຄວາມສະຫງົບແລະອຸດົມຮັ່ງມີນັ້ນ ທີ່ນະຄອນ Prague ໃນວັນສຸກມື້ນີ້ ລັດຖະມົນຕີການຕ່າງປະເທດ ຂອງເຢຍຣະມັນ ແລະ ລຸກຊຳບວກ ກຳລັງພົບປະກັນກັບຄູ່ຕຳແໜ່ງ ຈາກບັນດາປະເທດໃນຢູໂຣບຕາເວັນອອກ ເພື່ອພະຍາຍາມຊັກຊວນໃຫ້ພວກເຂົາເຈົ້າ ຮັບເອົາອົບພະຍົບ ຕາມແຜນການແຈກຢາຍ ອົບພະຍົບ 160,000 ຄົນຂອງກຳມາທິການຢູໂຣບ ລັດຖະມົນຕີການຕ່າງປະເທດເຢຍຣະມັນ ທ່ານ Frank-Walter Steinmeier ແລະລັດ ຖະມົນຕີຕ່າງປະເທດລຸກຊຳບວກ ທ່ານ Jean Asselborn ກຳລັງພົບປະກັບລັດຖະມົນ ຕີຕ່າງປະເທດຮັງກາຣີ ສາທາລະນະລັດເຊັກ ໂປແລນ ແລະສະໂລວາເກຍ ຊຶ່ງທັງໝົດນີ້ ຕ່າງກໍໄດ້ສະແດງຮ່ອງຮອຍໃຫ້ເຫັນວ່າ ເຂົາເຈົ້າຄັດຄ້ານຕໍ່ແຜນການນີ້ ໃນວັນພະຫັດວານນີ້ສະຫະລັດໄດ້ເພີ້ມຈຳນວນອົບພະຍົບຊີເຣຍທີ່ຕົນຈະຮັບເອົາຂຶ້ນເປັນ 10,000 ຄົນ ແລະຍັງກ່າວວ່າ ຕົນຈະໃຫ້ຄວາມຊ່ອຍເຫລືອ ທາງດ້ານມະນຸດສະທຳເພີ້ມ ຂຶ້ນແກ່ຊາວຊີເຣຍ ທີ່ຫລົບໜີຄວາມຮຸນແຮງໃນປະເທດຂອງພວກເຂົາເຈົ້າ